Document ID: /fineweb-2-swissfilter-quality_10-filterrobots/filtered/02038.jsonl.gz/3801

Pendicularas grondas en noss chantun, sco per exempel Arosa/Lai, San Murezzan u Flem/Laax/Falera han nagin problem da naiv. Els fissan cuntents sche la naiv vegniss, mo grazia als chanuns da naiv n'è la situaziun betg critica.
Problems da naiv pli pitschens e pli gronds
A Sursaissa-Mundaun è la situaziun actualmain mediocra. Sin pistas che na vegnan betg ennavadas è la naiv propi stgarsa di Rita Holderegger dal territori da skis. Uschia ch’i sa legrassan sche dunna Holla vegniss puspè en acziun.
Las pendicularas da Mustér possedan nagins chanuns da naiv. Tuttina sajan quasi tuttas pistas avertas actualmain, di il directur Rudolf Büchi. Quai haja er da far cun il fatg ch’il territori è situads fitg auts.
Il pli critic è la situaziun actualmain en ils territoris pitschens. Cuera-Brambrüesch ha avert las pistas, ma la cuverta da naiv è tut autra che grossa. Anc mender vesi ora tar las pendicularas da Minschuns en la Val Müstair. Sulettamain il runal d’uffants è averts. Blers territoris spetgan pia cun malpazienza sin «dunna Holla».
RR actualitad 07:00